Chabane-ongeluk: Trokdrywer in hofDie wrak van die motor waarin minister Collins Chabane, sy bestuurder en sy lyfwag gery het (15 Maart 2015) Foto: @Thabiso_Dlamini, Twitter Die vragmotorbestuurder wat betrokke was in die ongeluk Sondagoggend waartydens min. Collins Chabane, sy bestuurder en ŉ lyfwag dood is, sal na verwagting Dinsdag in die Polokwane-landdroshof verskyn. Die vragmotorbestuurder het glo omstreeks 01:00 Sondag ŉ U-draai op die N1-hoofweg naby Polokwane gemaak toe Chabane se VW Touareg daarteen gebots het. Chabane, die minister van staatsdiens en administrasie, en sers. Lesiba Sekele en sers. Lawrence Lentsoane is in die ongeluk dood. Die vragmotorbestuurder is in hegtenis geneem en ŉ saak van strafbare manslag is teen hom aanhangig gemaak. Kol. Ronel Otto, woordvoerder van die polisie, het oor die naweek gesê die vragmotorbestuurder was moontlik onder die invloed van alkohol. Volgens Otto is daar ŉ blaastoets gedoen toe die bestuurder in hegtenis geneem is. Hy is ook vir bloedtoetse na ŉ hospitaal geneem. Marius Luyt, woordvoerder van die AA, het aan The Star gesê indien die minister se motor binne die spoedgrens gery het, moes dit betyds kon stilhou. Genl.maj. Joseph Maepa, groepbevelvoerder in Polokwane, het aan The Star gesê die vragmotor se lisensie het verlede jaar verval en die vragmotorbestuurder moet nog antwoord op ŉ saak van dronkbestuur in Ekurhuleni en ŉ aanrandingsaak in Giyani.